جمعہ کا روزہ

جمعہ کا روزہ اگر ماہ رمضان میں آ جائے تو اسے رکھا بھی جاتا ہے اور لوگ اسے افضل بھی سمجھتے ہیں۔ اسی طرح سے اگر متواتر روزوں کے بیچ کوئی دن جمعہ ہو، اس میں بھی لوگ بحث نہیں کرتے ۔ تاہم عام تصور یہ ہے کہ جمعہ کو حدیث میں عید المومنین کہا گیا ہے، اس لیے کیا کوئی شخص تنہا جمعے کے دن روزہ رکھ سکتا ہے؟ اس بارے میں بھارت کی مشہور دینی درس گاہ دار العلوم دیو بند کا ایک فتوٰی یوں ہے:

جو لوگ جمعہ کو عیدین پر قیاس کرکے جمعہ کے دن نفل روزہ رکھنے کو منع کرتے ہیں ان کا منع کرنا صحیح نہیں ہے، آدمی جمعہ کے دن بھی روزہ رکھ سکتا ہے، البتہ بہتر یہ ہے کہ صرف جمعہ کے دن کو روزہ کے لیے خاص نہ کرے؛ بلکہ آگے یا پیچھے ایک اور دن ملاکر روزہ رکھے، کیونکہ حدیث کے اندر تنہا جمعہ کو روزہ کے لیے خاص کرنے کی ممانعت آئی ہے: وعن أبي ہریرة -رضي اللہ عنہ- قال: قال رسول اللہ -صلی اللہ علیہ وسلم-: ”لا یصوم أحدکم یوم الجمعة إلا أن یصوم قبلہ أو بعدہ“ متفق علیہ (مشکاة المصابیح: 179، باب صیام التطوع، ط: یار ندیم اینڈ کمپنی) قال أبویوسف: جاء حدیث في کراہیتہ إلا أن یصوم قبلہ أو بعدہ، فکان الاحتیاط أن یضمّ إلیہ یومًا آخر (شامي: 336/3، زکریا دیوبند) 

اس کے بر عکس مولانا محمد الیاس قادری سے منسوب ایک ویب گاہ ان کی کتاب کا حوالہ دیتے ہوئے فضیلت کا پہلو بیان کرتی ہے اور معاملے کو کسی قدر کم سنگین بیان کرتی ہے:
جمعہ کے دن نفل روزہ رکھنے کے حوالے سے احادیثِ مبارکہ میں بڑی فضیلت وارد ہوئی ہے، مثلاً اگر کوئی شخص روزے کی حالت میں جمعہ کے دن نیکی کے کام جیسے مریض کی عیادت، جنازے میں شرکت اور مسکین کو کھانا کھلانا کرے تو اسے عظیم اجر اور جنت کی بشارت دی گئی ہے۔ تاہم ساتھ ہی یہ وضاحت بھی کی گئی ہے کہ صرف جمعہ کو مخصوص کر کے تنہا روزہ رکھنا مکروہِ تنزیہی ہے، کیونکہ جمعہ مومنین کے لیے عید کے مشابہ دن ہے۔ البتہ اگر جمعہ کا روزہ کسی معمول (مثلاً ہر پیر و جمعرات کے روزے) یا کسی مخصوص تاریخ کے سبب ہو یا اس کے ساتھ ایک دن پہلے یا بعد کا روزہ بھی رکھا جائے، تو اس میں کراہت نہیں۔

دارالافتاء تحریک منہاج القرآن کی ویب گاہ اس معاملے کا تجزیہ یوں پیش کرتی ہے:
ہم کہتے ہیں کہ ہمارے لیے جمعہ کے دن کو روزے کے ساتھ خاص کرنے کی تعظیم کی کراہت اس لیے ہے کہ یہودی ہفتہ کے دن کو عظمت کی خاطر روزے کے ساتھ خاص کرتے تھے اور عیسائی اتوار کے دن کو تعظیم کی خاطر روزے کے ساتھ خاص کرتے تھے لیکن اس امت کے لیے جمعہ کے دن کی حیثیت ان دونوں جماعتوں کے دو دِنوں کی حیثیت رکھتا ہے۔ تو پسندیدہ کیا ہمارا طریقہ ان کے مخالف ہو تو مناسب نہیں سمجھا کہ ہم جمعہ کے دن کو روزے کے ساتھ خاص کریں۔ 

کئی متضاد پہلوؤں کا تجزیہ کرتے ہوئے ممبئی کے الفلاح انٹرنیشنل فاؤنڈیشن کے بانی اور صدر مفتی ندیم احمد انصاری نے اپنا یہ تجزیہ پیش کیا ہے کہ جمعے کے دن نفلی روزہ رکھنے کے احکام اور اس پر علما کے اختلافِ آراء کو تفصیل سے دیکھا گیا ہے اور راجح قول کے طور پر یہی بیان کیا گیا ہے کہ اگرچہ بعض احادیث میں جمعے کے دن روزہ خاص طور پر رکھنے کی نہی (منع) وارد ہوئی ہے جس کی چند وجوہات بیان کی گئی ہیں ۔ جیسے کہ جمعہ کے دن دیگر عبادات کی جگہ کم نہ ہو، تعظیم میں حد سے تجاوز نہ ہو، روزے کے باعث اعتقادِ وجوب نہ پھیل جائے اور یہ دن مؤمنوں کے لیے عید کی مانند ہے۔ جس طرح عیدالفطر و اضحیٰ کے دن روزہ نہیں رکھا جاتا، اسی طرح جمعے کے دن کا خصوصی روزہ رکھنے میں احتیاط برتی جاتی ہے۔ تاہم مشترکہ طور پر یہ بھی کہا گیا ہے کہ جمعے کے دن تنہا روزہ رکھنا بذاتِ خود جائز ہے اور ممنوع نہیں، بلکہ اکثر علما کے نزدیک یہ جائز اور بعض کے نزدیک مستحب بھی ہے، البتہ بہتر یہی ہے کہ جمعے کے ساتھ ایک دن (جمعرات یا ہفتے) ملا کر روزہ رکھا جائے تاکہ احادیث کی ناہیات (ممانعتیں) اور احتیاطیں بھی مدنظر رہیں۔ 

 حوالہ جات 

زمرہ:روزہ